paragraph_text: Bánffy de Lendwa, poznati i kao Banići, hrvatsko-ugarska plemićka obitelj, ogranak njemačkog plemićkog roda Hahót. Podrijetlom su iz Tiringije, odakle su potkraj 12. stoljeća doselili u Zaladsku županiju u Ugarskoj pod vodstvom grofa Haholda I. Godine 1278. kralj Ladislav IV. darovao je Stjepanu I. (1267. – 1328.), banu cijele Slavonije Lendavu i druge posjede u Zaladskoj, Šomodskoj i Križevačkoj županiji te obitelji uzima pridjevak de Lendwa. Imali su mali posjed i u sjeverozapadnom dijelu Međimurja, po kojem se danas zove istoimeno naselje.